РЕГЛАМЕНТ (ЕО) № 113/2008 НА КОМИСИЯТА
от 6 февруари 2008 година
за изменение на Регламент (ЕО) № 1979/2006 за откриване и управление на тарифни квоти за консервирани гъби, внасяни от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1182/2007 на Съвета от 26 септември 2007 г. за определяне на специфични правила по отношение на сектора на плодовете и зеленчуците и за изменение на директиви 2001/112/ЕО и 2001/113/ЕО и регламенти (ЕИО) № 827/68, (ЕО) № 2200/96, (ЕО) № 2201/96, (ЕО) № 2826/2000, (ЕО) № 1782/2003 и (ЕО) № 318/2006, и за отмяна на Регламент (ЕО) № 2202/96 (1), и по-специално член 36, параграф 1 от него,
като има предвид, че:
(1)
Регламент (ЕО) № 1979/2006 на Комисията (2) изисква притежаването на сертификат за произход за вноса на консервирани гъби с произход от Китай съгласно квотата по ГАТТ.
(2)
Сертификатите за произход са въведени, за да гарантират правилно разпределяне на квотата между различните страни доставчици.
(3)
Предвид промените на пазара понастоящем само една страна доставчик - Китай, се възползва от специално разпределение, предвидено в Регламент (ЕО) № 1979/2006. Всички останали страни попадат в категорията „Други трети страни“. Степента на използване на разпределените квоти за „Други трети страни“ е много ниска.
(4)
Следователно сертификатите за произход са излишни и следва да се премахнат с цел опростяване.
(5)
Регламент (ЕО) № 1979/2006 следва да бъде съответно изменен.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 11 и приложение II към Регламент (ЕО) № 1979/2006 се заличават.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2008 година.